Ondersoek na skietery tussen SA weermag, Mosambiekse polisie ‘afgehandel’Die minister van verdediging, Nosiviwe Mapisa-Nqakula. (Foto: Jonisayi Maromo/ANA) Die minister van verdediging, Nosiviwe Mapisa-Nqakula, het Donderdag gesê ten spyte van die voorval waarin lede van die weermag met die Mosambiekse polisie in ŉ skietery betrokke was, werk die twee lande steeds nou saam. Mapisa-Nqakula het gesê die ondersoek na die voorval is afgehandel, maar dat sy nie die bevindings kan bekend maak voordat dit aan pres. Cyril Ramaphosa voorgelê is nie. Hoewel die verslag afgehandel is, het Ramaphosa dit glo nog nie onder oë gehad nie. Dit is nie bekend wanneer die verslag aan Ramaphosa oorhandig gaan word nie. Die ondersoek is in samewerking met die Mosambiekse owerhede gedoen. “Ek kan die versekering gee dat ons voortgaan om saam met die Mosambiekers te werk. Ons sal aanhou om dit te doen wat betref kwessies soos die voorkoming van stropery, asook ander misdade wat insluit voertuie wat gesteel word en dan oor die grens na Mosambiek geneem word. “Ons gaan voort om met die [Mosambiekse] polisie aan daardie kant van die grens saam te werk,” het die minister gesê. Die skietvoorval het in Junie vanjaar tussen soldate van die Suid-Afrikaanse weermag en die Mosambiekse polisiemag in Ndumo, langs die grens plaasgevind. Twee lede van Mosambiek se grenspolisie is in die voorval doodgeskiet.